CELEX: 32015D0902
Language: sl
Date: 2015-06-10 00:00:00
Title: Izvedbeni sklep Komisije (EU) 2015/902 z dne 10. junija 2015 o ukrepu prepovedi dajanja v promet kosilnice proizvajalca GGP Italy spa, ki ga je sprejela Latvija v skladu z Direktivo 2006/42/ES Evropskega parlamenta in Sveta (notificirano pod dokumentarno številko C(2015) 3799) (Besedilo velja za EGP)

12.6.2015   
            
            
               SL
            
            
               Uradni list Evropske unije
            
            
               L 147/22
            
         IZVEDBENI SKLEP KOMISIJE (EU) 2015/902
   z dne 10. junija 2015
   o ukrepu prepovedi dajanja v promet kosilnice proizvajalca GGP Italy spa, ki ga je sprejela Latvija v skladu z Direktivo 2006/42/ES Evropskega parlamenta in Sveta
   
      
         (notificirano pod dokumentarno številko C(2015) 3799)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1) ter zlasti člena 11(3) Direktive,
   ob upoštevanju naslednjega:
   
               (1)
            
            
               Latvija je Komisijo obvestila o ukrepu prepovedi dajanja v promet kosilnice Stiga Collector 35 EL (C350, 297352654/S13) proizvajalca GGP Italy spa.
            
         
               (2)
            
            
               V skladu z Direktivo 2006/42/ES je kosilnica nosila oznako CE.
            
         
               (3)
            
            
               Razlog za sprejetje ukrepa je bila neskladnost kosilnice z bistvenimi zdravstvenimi in varnostnimi zahtevami iz Priloge I k Direktivi 2006/42/ES, in sicer s točkama 1.3.8 – Izbira zaščite pred tveganjem zaradi gibajočih se delov in 1.4.1 – Splošne zahteve za varovala in varovalne naprave, zaradi prekratke razdalje med zadnjo steno stroja in krožnico, ki jo ustvari konica rezila, kar pomeni pomanjkljivost za varno obratovanje stroja.
            
         
               (4)
            
            
               Obvestilu je bilo priloženo poročilo o preskusu Slovenskega instituta za kakovost in meroslovje.
            
         
               (5)
            
            
               Komisija je proizvajalca pisno pozvala k pripombam glede ukrepa latvijskih organov. V odgovoru je proizvajalec navedel, da je bil izdelek prostovoljno umaknjen z latvijskega trga.
            
         
               (6)
            
            
               Razpoložljiva dokumentacija, podane pripombe in sprejeti ukrepi zadevnih strani kažejo, da kosilnica Stiga Collector 35 EL (C350, 297352654/S13) ne izpolnjuje bistvenih zdravstvenih in varnostnih zahtev iz Direktive 2006/42/ES. Zato je ustrezno ukrep, ki ga je sprejela Latvija, obravnavati kot utemeljen –
            
         SPREJELA NASLEDNJI SKLEP:
   Člen 1
   Ukrep prepovedi dajanja v promet kosilnice Stiga Collector 35 EL (C350, 297352654/S13) proizvajalca GGP Italy spa, via del Lavoro 6, 31033 Castelfranco Veneto, Italija, ki ga je sprejela Latvija, je utemeljen.
   Člen 2
   Ta sklep je naslovljen na države članice.
   
      V Bruslju, 10. junija 2015
      
         
            Za Komisijo
         
         Elżbieta BIEŃKOWSKA
         
            Članica Komisije
         
      
   
   
      (1)  UL L 157, 9.6.2006, str. 24.